 NA RICHARD MUNGUTI MWANAMUME ambaye ameshtakiwa akidaiwa kujifanya wakili pasi kuhitimu, atasherehekea sikukuu ya Mashujaa katika gereza la Industrial Area jijini Nairobi baada ya Mkurugenzi wa Mashtaka ya Umma (DPP) kupinga akiachiliwa kwa dhamana. Brian Mwenda Njagi, aliyeshtakiwa Jumatano wiki hii, aliagizwa azuiliwe katika gereza hilo hadi Oktoba 23, 2023. Mwenda aliyekana mashtaka sita dhidi yake ya kughushi cheti cha uanasheria akitumia jina la wakili wa serikali Brian Mwenda Ntwiga, alisukumwa gerezani baada ya mawakili wake Dkt John Khaminwa na Danstan Omari kuomba muda zaidi kujibu tetesi za DPP na Chama cha Wanasheria Nchini (LSK) kwamba mshtakiwa hafai kuachiliwa kwa dhamana. “Kesi inayomkabili Mwenda ni mbaya na iko na athari kubwa mno kwa kila njia,” kiongozi wa mashtaka J V Owiti alimweleza hakimu. Bw Owiti pamoja na mwenyekiti wa LSK Erick Theuri walisema “athari za matendo ya Mwenda zitabomoa uchumi na kuchafua taaluma ya uanasheria nchini.” Mabw Owiti na Theuri walimweleza hakimu “taaluma ya uwakili inashushwa hadhi na watu kama mshtakiwa ambaye anajifanya wakili na kuwatetea walalamishi katika mahakama mbalimbali.” Wakipinga mshtakiwa kuachiliwa kwa dhamana Mabw Owiti na Theuri walisema vitendo vya mshtakiwa viko na athari kubwa katika maendeleo na usalama wa nchi. “Endapo sekta ya sheria itabomoka nchini, athari zake zitafikia mataifa ya ng’ambo kwa vile mikataba yote ya kimataifa katika masuala ya kiuchumi itakuwa hatarini,” Bw Owiti aliieleza mahakama. Na wakati huo huo, hakimu alitupilia mbali ombi la Mwenda la kupinga Bw Theuri na LSK kushiriki katika kesi hiyo inayomkabili akidai “watakuwa mashahidi.” Katika uamuzi wake, Bw Onyina alisema wanachama wa LSK wanaoathiriwa na vitendo vya Mwenda wanafaa kushiriki na kuwakilishwa katika kesi hiyo. DPP alimshtaki Mwenda kwa madai kwamba alijifanya wakili. Mwenda anadaiwa kughushi cheti cha chama cha LSK. Alifikishwa mbele ya hakimu mkuu mahakama ya Milimani Bw Onyina akikabiliwa na mashtaka sita ya ulaghai. Shtaka lilisema kati ya Agosti 30, 2022, na Machi 3, 2023, Mwenda alijitengenezea cheti cha kujiunga na LSK nambari p.105/201249/22 katika jina la Brian Mwenda N. Hakimu alifahamishwa Mwenda alijifanya cheti hicho kilikuwa halisi kilichotayarishwa na LSK na kwamba angehudumu kama wakili katika Mahakama Kuu. Hakimu alielezwa na kiongozi wa mashtaka kwamba Mwenda alijifanya kwamba cheti hicho alichoghusi kilikuwa kimetolewa na Msajili wa Mahakama Kuu Bi Anne Amadi. Shtaka la pili lilikuwa Mwenda alimkabidhi Wakili Mwangi Kiai cheti hicho katika afisi yake eneo la Westlands, Nairobi. Mwenda alishtakiwa kujizolea cheti cha kuhudumu cha mwaka wa 2023 akidai cheti cha uwakili nambari p.105/201249/22 kilikuwa halisi. Mnamo Oktoba 9, 2023, katika afisi ya mawakili ya Micheka Omwenga & Co. Advocates akiwa na nia ya kudanganya, alitoa cheti chake cha uwakili nambari p.105/201249/22 akidai kilikuwa halisi na kwamba kimeidhinishwa na Msajili wa Idara ya Mahakama Kuu. Mwenda alishtakiwa kumdanganya wakili Bw Kiai mnamo Machi 3, 2023, kwamba alikuwa amehitimu kuwa wakili. Shtaka la sita dhidi ya Mwenda lilikuwa la kuiba kitambulisho cha LSK mnamo Agosti 14, 2023, kilichokuwa kimetolewa rasmi kwa wakili Brian Mwenda Ntwiga (ambaye ni wakili wa serikali katika afisi ya Mwanasheria Mkuu). Mwenda aliyelipiwa dhamana ya polisi mnamo Oktoba 17, 2023, na aliyekuwa Gavana wa Nairobi Mike Sonko alikanusha mashtaka hayo. Mawakili Dkt John Khaminwa na Danstan Omari waliomkwakilisha walipinga rais wa LSK Erick Theuri akishiriki katika kesi kwa niaba ya LSK wakisema “atakuwa shahidi.” Bw Omari alisema pia kiongozi wa mashtaka Bw Owiti pia hafai kuongoza kesi hiyo kwa vile pia atakuwa shahidi katika kesi hiyo. Aidha, Dkt Khaminwa alilumbana na Bw Owiti alipopinga akiomba mahakama imzuilie kushiriki katika kesi hiyo. Dkt Khaminwa alisema kumshtaki Mwenda ni kuharibu wakati na rasilimali za serikali. Lakini Theuri na Owiti walisema hawawezi kuzuiliwa kushiriki katika kesi hiyo kwa vile “haiwezekani mtu asiye wakili kujifanya wakili na kuendelea kuwatetea watu mahakamani kwa njia ya ujanja na udanganyifu.” You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  